น้ำมันดิบล่วงหน้าสัญญาใหม่ในตลาดอนุพันธ์ไทย
หลายสัปดาห์ที่ผ่านมา &#8220;นัดพบอนุพันธ์&#8221; ได้แนะนำให้ท่านรู้จักกับน้ำมันดิบในหลากหลายแง่มุม
16 ก.ย. 2554

หลายสัปดาห์ที่ผ่านมา “นัดพบอนุพันธ์” ได้แนะนำให้ท่านรู้จักกับน้ำมันดิบในหลากหลายแง่มุม
โดย...ตลาดอนุพันธ์ 
รวมถึงการลงทุนในน้ำมันดิบผ่านสัญญาน้ำมันดิบล่วงหน้าที่ได้รับความนิยมในต่างประเทศ ครั้งนี้ขอนำสัญญาน้ำมันดิบล่วงหน้าของ TFEX มาพูดคุยให้รับทราบก่อนเริ่มซื้อขายกันนะครับ 
สัญญาซื้อขายล่วงหน้าที่อ้างอิงกับน้ำมันดิบ หรือ Oil Futures ที่กำลังจะจัดให้มีการซื้อขายในตลาดอนุพันธ์ไทยนั้น มีหลักใหญ่ใจความคล้ายกับสัญญาฟิวเจอร์สอื่นๆ ที่มีซื้อขายอยู่แล้วก่อนหน้า นั่นก็คือ เป็นสัญญาที่ผู้ซื้อและผู้ขายตกลงจะซื้อจะขายสินค้าอ้างอิง ซึ่งก็คือน้ำมันดิบกันในอนาคต โดยจะกำหนดเงื่อนไขและราคาซื้อขายกันตั้งแต่วันนี้ สิ่งที่ผู้ลงทุนจะต้องตกลงกันมีเพียงเรื่องราคาฟิวเจอร์สของน้ำมันดิบเท่านั้น ทั้งนี้น้ำมันดิบที่จะเปิดให้ซื้อขายล่วงหน้าใน TFEX จะเป็นน้ำมันดิบ Brent ซึ่งมีคุณสมบัติเช่นเดียวกับน้ำมันดิบ Brent ที่เป็นสินค้าอ้างอิงของสัญญาฟิวเจอร์สในตลาดต่างประเทศ
TFEX ได้กำหนดขนาดของสัญญาน้ำมันดิบล่วงหน้า Brent ให้ทุกๆ 1 สัญญาเท่ากับน้ำมันดิบ Brent 100 บาร์เรล (น้ำมันดิบ 1 บาร์เรล จะประมาณ 158.9873 ลิตร) ซึ่งหากมองในรูปปริมาตร ก็ประมาณ 100 ถังน้ำมันดิบ 200 ลิตรมารวมกัน หรือหากมองในรูปมูลค่าเงินก็ประมาณ 3.36 แสนบาทต่อสัญญา หากในปัจจุบันราคาน้ำมันดิบ Brent อยู่ที่ประมาณ 112 เหรียญสหรัฐต่อ 1 บาร์เรล และค่าเงินบาทอยู่ที่ประมาณ 30 บาทต่อ 1 เหรียญสหรัฐ (มูลค่าสัญญาน้ำมันดิบล่วงหน้า Brent 1 สัญญาเท่ากับ 112 x 30 x 100) 
การเสนอซื้อเสนอขายของสัญญาน้ำมันดิบล่วงหน้า Brent จะเสนอเป็นเงินบาท ต่อ 1 บาร์เรล นั่นก็คือ หากคาดว่าราคาน้ำมันดิบน่าจะอยู่ที่ประมาณ 110 เหรียญสหรัฐต่อ 1 บาร์เรล และค่าเงินยังคงอยู่ที่ 30 บาทต่อ 1 เหรียญสหรัฐ ราคาเสนอซื้อ (Bid) หรือราคาเสนอขาย (offer) ก็จะอยู่ที่ 3,300 บาทต่อ 1 บาร์เรล (110 x 30) การเสนอซื้อเสนอขายในรูปเงินบาทต่อ 1 บาร์เรล จะช่วยให้ผู้ลงทุนสะดวกในการใช้ข้อมูลราคาน้ำมันดิบในตลาดโลกมาตัดสินใจซื้อขาย เพราะเพียงแค่แปลงราคาน้ำมันโลกด้วยอัตราแลกเปลี่ยนเท่านั้น
การซื้อขายสัญญาน้ำมันดิบล่วงหน้าจะสามารถซื้อขายในช่วงกลางคืนได้เช่นเดียวกับสัญญาที่อ้างอิงกับโลหะมีค่า (Gold Futures และ Silver Futures) เนื่องจากน้ำมันดิบก็มีการซื้อขายทั่วโลกเช่นเดียวกัน ทำให้ในช่วงกลางคืนของไทยซึ่งตรงกับเวลาซื้อขายของตลาดในยุโรปและอเมริกา ราคาน้ำมันดิบมีความผันผวนค่อนข้างมาก ดังนั้นในแต่ละวันท่านผู้ลงทุนจึงสามารถซื้อขายน้ำมันดิบล่วงหน้าได้ถึงเวลา 22.30 น.
อย่างไรก็ตาม สัญญาน้ำมันดิบล่วงหน้ามีเดือนที่สัญญาหมดอายุที่ถือได้ว่าแตกต่างจากสัญญาอื่นๆ ที่ TFEX ได้จัดให้ซื้อขายไปก่อนหน้านี้ โดยสัญญาน้ำมันดิบล่วงหน้าจะหมดอายุในทุกเดือนปฏิทิน นั่นคือ จะมีสัญญาเดือน ม.ค. ก.พ. ถึงเดือน ธ.ค. โดยในแต่ละขณะจะมีสัญญาเพียง 3 เดือนใกล้สุดให้เลือกซื้อขาย ยกตัวอย่างเช่น หากวันนี้เป็นวันที่ 1 พ.ย. ก็จะมีสัญญาน้ำมันดิบล่วงหน้าเดือน พ.ย. ธ.ค. และ ม.ค. ปีถัดไปให้ซื้อขาย และเมื่อสัญญาเดือน พ.ย. หมดอายุลง ก็จะมีการเพิ่มสัญญาเดือน ก.พ. ให้ซื้อขายต่อเนื่องทันที
นอกจากนี้ ในด้านการชำระราคาและส่งมอบนั้น สัญญาน้ำมันดิบล่วงหน้า Brent จะเป็นแบบ Cash Settlement คือ ชำระเป็นเงินสดเฉพาะส่วนต่างระหว่างราคาซื้อและราคาขาย ไม่มีการส่งมอบน้ำมันดิบจริง โดยจะใช้ ICE Brent Index ซึ่งเป็นดัชนีที่สะท้อนราคาน้ำมันดิบ Brent ที่ได้รับการยอมรับในตลาดโลก มาเป็นราคาที่ชำระราคาในวันซื้อขายสุดท้าย และยังเป็นข้อมูลเดียวกับที่สัญญาน้ำมันดิบล่วงหน้า Brent ใน ICE ใช้เป็นราคาที่ชำระราคาในวันซื้อขายสุดท้ายเช่นกัน